C.S. Schilbred hadde et uvanlig bredt interessefelt og engasjerte seg i kunnskapsformidlings- og foreningsarbeid på en rekke områder. Han ble tidlig interessert i historie, særlig lokal- og slektshistorie. Han ble styremedlem i Breviks historielag i 1926, bare 19 år gammel. I 1926 var han også til stede på det konstituerende møtet som gav støtet til stiftelsen av Norsk Slektshistorisk Forening (NSF), hvor han ble varamann til styret i 1949, styremedlem fra 1952, viseformann fra 1957, medredaktør for (NST) i perioden 1960–1967 og formann i NSF i perioden 1968–1980. Han var dessuten med på opprettelsen av Norsk Heraldisk Forening i 1969 og var styremedlem der fra 1969 til 1977, viseformann 1970–1973 og formann 1973–1974.